钦定古今图书集成/明伦汇编/氏族典/第032卷 > 《廖用贤尚友录》 > 封常清
## 钦定古今图书集成/明伦汇编/氏族典/第032卷 > 《廖用贤尚友录》 > 封常清

按《唐书封常清传》：“常清，蒲州猗氏人。外祖教之读书，
多所该究。然孤贫，年三十，未有名夫。蒙灵察为四镇
节度使，以高仙芝为都知兵马使。尝出军，奏傔从三
十馀人，常清慨然投牒请预。会达奚诸部叛，灵察使
仙芝追蹑，禽馘略尽，常清于幕下潜作捷布，仙芝取
读用之。军还，判官刘眺、独孤峻争问向《捷布》谁作者？”
答曰：“吾傔封常清也。”眺等惊进，揖常清坐与语，异之，
遂知名，以功授叠州戍主，仍为判官。仙芝代灵察为
安西节度使，常清以从战有劳，擢庆王府录事参军
事，为节度判官。仙芝征讨，常知后务。仙芝节度河西，
复请为判官。久之，擢安西副大都护、安西四镇节度
副大使、知节度事。未几，改北庭都护，持节伊西节度
使。天宝末入朝，而安禄山反，天子以常清为范阳节
度副大使，募兵六万人，断河阳桥以守。贼大军至，常
清不能御，退守潼关。《败书》闻，帝削常清官，使白衣隶
仙芝军效力。及边令诚以诏书至示之，常清乃死。